Here is a page extracted from Wikipedia that may contain CSS, HTML, and a lot of unformatted text.

Title: Sufixo -ido (atono)
Content: O sufixo atono -ido ye sufixo propio de cultismos que en latín presentan o sufixo -idus y se fa servir pa creyar adchectivos indicadors d'una cualidat perceptible.

En latín este sufixo ye atono y as palabras que se i creyan a sobén yeran esdrúixolas. Cuan han pasau a las luengas romances por vía patrimonial han sufriu dos posibles evolucions con o resultau de fer-se palabras planas.

En bel caso ha desapareixu a -D- intervocalica y s'ha formau un diftongo:
BIFIDUM > embefio.
*FASTIDUM > fastio.
LIMPIDUM > limpio.
NITIDUM > nedio ("prau de pastura virchen").
RANCIDUM > rancio.

En atros s'ha produciu una elipsi d'a vocal atona esdevenindo palabras planas y a vegadas con diftongo:
LARĬDUM > lardo.
LURIDUM > lerdo (en castellano), llord (en catalán).
SOLIDUM > sueldo.

En a toponimia podemos trobar palabras derivadas de palabras latinas con este sufixo: Lembedas (en Asín de Broto), Lempeda (en Sierra Ferrera entre Senz, Viu y Sant Per), Las Llémpedas (en a costera este d'a sierra de Chía), cerca de Villanova. En a Val d'Ebro y Sistema Iberico tamién con terminación -ia atona como en Fuent Pudia < FONTE PUTIDA, y en Asín de Broto Fuendeputia.

Os cultismos acabaus en -ido en aragonés se pronuncian como palabras planas por l'adversión a lo esdrúixol tipica de l'aragonés dende fa uns sieglos: solido, liquido, humido, palido, translucido. Como cultismos vulgarizaus beluns se pueden pronunciar como acabaus en -edo, y ya lo veyemos en textos medievals como "Secreta Secretorum", a on que leyemos azedo.

Se veiga tamién 
Sufixo -ido (tonico).

Referencias

Bibliografía 
 David A. Pharies: Diccionario Etimológico de Los Sufijos Españoles: Y de Otros Elementos Finales Volumen 25 de Biblioteca románica hispánica. Editorial Gredos, S.A., 2002.

Sufixos cultos en aragonés